Gazdasági téren a kormány hatékony intézkedéseket hozott a Covid19 terjedésének megfékezése érdekében, de a KKT gazdaságát súlyosan érintette a világjárvány, és a GDP jelentősen visszaesett. Ez nagyrészt azzal magyarázható, hogy a kormánynak a makaói gazdaság diverzifikálására irányuló erőfeszítései ellenére a gazdaság továbbra is nagymértékben támaszkodik a szerencsejátékokra és az idegenforgalomra. Az utazási korlátozások miatt az év során a KKT-ba látogató turisták száma rekordalacsony volt.

Makaó népének jogait és alapvető szabadságait általában véve továbbra is tiszteletben tartották, és az „egy ország, két rendszer” elv keretében érvényesült a jogállamiság. A makaói média továbbra is sokféle véleményt közvetít, bár aggályok merültek fel a növekvő öncenzúra miatt.

A jogszabályban előírt szülési szabadságot 2020-ban 56 napról 70 napra emelték. Az új jogszabályi rendelkezések öt nap apasági szabadságot is biztosítanak – korábban két nap fizetés nélküli szabadságot lehetett igénybe venni erre a célra. Makaóban azonban globális mércével mérve továbbra is nagyon kevés a szülési és az apasági szabadság.

A kormányzó jelezte, hogy a kormány a munkavállalók jogainak védelme érdekében be fog vezetni egy szakszervezetekre vonatkozó jogszabályt, miután a demokráciapárti képviselők többször is elutasították a javasolt intézkedéseket.

Lépéseket tett továbbá a munkavállalói jogok védelmének megerősítése érdekében. A jogalkotó gyűlés április 16-án elfogadta a munkavállalók minimálbéréről szóló törvényt, amely november 1-jén lépett hatályba; ez az első ilyen átfogó minimálbér-törvény Makaóban. A törvény előírja, hogy a magánszektor munkavállalóinak – a háztartási alkalmazottak és a megváltozott munkaképességű munkavállalók kivételével – minimum 32 MOP órabért kell kapniuk. A minimálbért kétévente felül fogják vizsgálni, és a kormány azt is kijelentette, hogy orvosolni fogja a megváltozott munkaképességű személyek bérhiányát.

A kormányzó több közigazgatási reformot is elindított. Bejelentette a kormányzati hivatalok első csoportjának átszervezésére irányuló terveket, beleértve az Oktatási és Ifjúsági Ügyek Hivatalának és a Felsőoktatási Hivatalnak az összevonását. A kormány ígéretet tett arra, hogy fejleszti a digitális kormányzást és javítja a köztisztviselők felvételi mechanizmusát.

A nemzetbiztonság továbbra is kiemelt kérdés maradt a makaói kormány kommunikációjában, és a központi kormányzat a nemzetbiztonság védelmét szolgáló jogi és végrehajtási mechanizmusok kiigazítását szorgalmazta. Októberben a bűnügyi rendőrség új nemzetbiztonsági egységet hozott létre, amely egy információs részlegből, a bűncselekmények kivizsgálásával foglalkozó részlegből, egy operatív támogató részlegből, egy általános ügyekkel foglalkozó részlegből, a terrorista bűncselekményekre vonatkozó figyelmeztető jelzésekkel és nyomozással foglalkozó részlegből, valamint egy kiberbiztonsági részlegből áll. November 16-án a kormányzó éves politikai beszédében kijelentette, hogy a kormány jogszabályt fog alkotni a bizalmas dokumentumok védelméről, és tervet fog kidolgozni, amely részletezi a nemzetbiztonsági törvénnyel kapcsolatos, még meg nem határozott új eljárásokat. Jelenleg semmi nem utal arra, hogy a hongkongi megközelítést követve szárazföldi kínai bűnüldözési apparátust hoznának létre a Makaó KKT-ben.

Bár a kormány támogatási intézkedéseket vezetett be a lakosság és a vállalatok számára, és a munkaerőpiac jól működött, a KKT gazdasági helyreállása nagyban függ attól, hogy a szárazföldi kínai turisták mikor és milyen számban térnek vissza Makaóba. Hosszabb távon továbbra is a gazdasági diverzifikáció és a regionális integráció jelenti a fő stratégiai irányt.

A Makaó KKT kormánya gyors és határozott lépéseket tett a Covid19-világjárvány terjedésének megfékezésére: többek között elrendelte, hogy a kaszinók februárban két hétre függesszék fel a működésüket, és a működés újrakezdésekor védelmi intézkedéseket vezetett be. Egy kormányzati program keretében több mint 20 millió szájmaszkot bocsátottak a lakosság rendelkezésére megfizethető áron. A fertőzés behurcolásának megelőzése érdekében a világjárvány első napjaiban módosították a Makaóba való belépésre vonatkozó szabályokat: március 25-től megtiltották a nem makaói lakosok számára a külföldről történő belépést. Február 4-én felfüggesztették a Hongkong és Makaó közötti kompjáratokat; április 5-én a Makaó és Hongkong közötti autóbuszjáratokat további rendelkezésig felfüggesztették.

A szárazföldi Kína hatóságai augusztustól folytatták a vízumkiadást annak érdekében, hogy a lakosaik szabadidős utazás céljából ellátogathassanak Makaóba. A Covid19-járvány összességében 46 megerősített esetet eredményezett, és egyetlen halálesetet sem okozott.

Októberben a 2020/2021-es jogi év nyitóünnepségén tartott beszédében a Makaói Legfelsőbb Bíróság elnöke a KKT jogrendszere előtt álló kihívásokra hivatkozott. Kiemelte, hogy az „egy ország, két rendszer” elv érvényesítésének köszönhetően a portugál rendszer befolyása továbbra is érződik, ugyanakkor hangot adott azon véleményének is, hogy Makaó és Portugália eltérő etikai normákkal, erkölcsi értékekkel, szokásokkal és kultúrával rendelkezik.

A kormány továbbra is nagy számban telepíti a megfigyelő kamerákat: a hivatalos tervek szerint 2028-ig várhatóan 4 200 kamerát fognak üzembe helyezni. A hatóságok azzal érvelnek, hogy az ilyen megfigyelés indokolt, mivel segíti a bűnözés elleni küzdelmet.

Jogok, szabadságok és esélyegyenlőség

A jogokat, az alapvető szabadságokat és a jogállamiságot a Makaó alaptörvényében garantált mértékben és az „egy ország, két rendszer” elvnek megfelelően általában véve továbbra is tiszteletben tartották.

Továbbra sem történtek lépések egy független emberi jogi szervezet létrehozására az ENSZ Kínzás Elleni Bizottságának 2015. decemberi ajánlásának megfelelően.

A sajtószabadságot általában tiszteletben tartották, bár az öncenzúra a médiakörnyezet egyik jellemzője. A Makaói Portugál és Angol Sajtószövetség (Macau Portuguese and English Press Association – AIPIM) március 18-án nyilatkozatot adott ki, amelyben aggodalmának adott hangot Makaónak és Hongkongnak a központi kormány azon döntésébe való bevonása miatt, hogy három amerikai médiaorgánum amerikai újságíróit eltiltják attól, hogy Kínában dolgozzanak. Az AIPIM a nyilatkozatban azt is aggasztónak nevezte, hogy az Egyesült Államok és Kína közötti fokozódó feszültségek negatív hatást gyakorolnak a sajtószabadságra.

Októberben a World Press Photo 2020. évi kiállításának idő előtti, indokolás nélküli bezárása miatt többen is aggályaiknak adtak hangot, többek között az AIPIM is. A kiállításon szerepeltek a hongkongi zavargásokat ábrázoló fotók is. Az AIPIM kijelentette, hogy „ha [ez] egyes bemutatott fényképek miatti nyomás eredménye, akkor úgy véljük, hogy súlyos és aggasztó incidensről van szó, amely a véleménynyilvánítás szabadságának gyengülésére utal”.

A gyülekezés szabadságát általában véve továbbra is tiszteletben tartották Makaóban, bár a Covid19-járvány hatással volt a különböző szabadságok gyakorlására. A Makaói Újságírók Szövetsége (AJM) úgy vélte, hogy a kormányhivataloknak nem lett volna szabad lemondaniuk az összes sajtókonferenciát a Covid19 elleni védekezés ürügyén. A csoport sürgette a Kormányzati Információs Irodát, hogy teremtsen egyensúlyt a szabad információáramlás szükségessége és a járvány elleni küzdelem között.